ছাপ্পা মারার সময়ে হয়তো বেজায় তাড়া ছিল। তাই হিসেবে হয়তো ভুলচুক হয়ে গিয়েছে। ভোট গণনার সময়ে তা ধরা পড়তেই রীতিমতো ‘হাঁ’ গণনাকেন্দ্রের আধিকারিক থেকে রাজনৈতিক দলের এজেন্টরা। শেষমেষ এই গোলমালের জেরেই এগিয়ে থেকেও জয় আটকে থাকল তৃণমূল প্রার্থীরই।
ভোট নেওয়া হয়েছিল ৭৫০টি। কিন্তু যখন ভোট গণনা হল, তখন দেখা গেল ব্যালট বাক্সে রয়েছে ৭৮২টি ব্যালট। এমনই ভুতুড়ে ঘটনা ঘটেছে দক্ষিণ ২৪ পরগণার বাসন্তী ব্লকের রামচন্দ্রখালি গ্রাম পঞ্চায়েতের ১৩১ নম্বর পার্টের ২১ নম্বর বুথে। যা দেখে কার্যত তাজ্জব বনে যান গণনা কেন্দ্রের ভিতরে থাকা আধিকারিকরা। যদি ৭৫০টি ভোট গ্রহণ হয় তাহলে এই বাড়তি ৩২টি ভোট কোথা থেকে এলো, তা নিয়েই উঠেছে প্রশ্ন।

এই বিষয়ে অন্যান্য খবর

জেলা পরিষদে আরও দাপট তৃণমূলের, হারের পরেও চিন্তা থাকছেই বিরোধীদের


পঞ্চায়েত নির্বাচনের দিন দক্ষিণ ২৪ পরগনা জেলার বহু বুথে দেদার ছাপ্পা ভোটের অভিযোগ তুলেছিলেন বিরোধীরা। বিরোধীদের অভিযোগ ছিল, একের পর এক বুথে ভোটারদের বের করে দিয়ে দেদার ছাপ্পা দিয়েছে শাসক দল। সেই কারণেই দক্ষিণ ২৪ পরগনা জেলার মধ্যে সব থেকে বেশি বারোটি বুথে পুনঃনির্বাচন হয় গত ১৬ তারিখ। বৃহস্পতিবার ভোট গণনা শুরু হয় যথা সময়ে। 
বাসন্তী ব্লকের ভোট গণনা কেন্দ্রে সেন্ট জেভিয়ার্স স্কুলে শুরু হয় রামচন্দ্রখালি গ্রাম পঞ্চায়েতেরও ভোট গননা। কিন্তু ভোট গণনার সময় ওই গণনা কেন্দ্রের কর্মীরা একটি বিষয় দেখে তাজ্জব বনে যান। যেখানে ব্যালট বাক্স-সহ সমস্ত সরকারি নথিতে লেখা রয়েছে ৭৫০ ভোট পড়েছে এই ব্যালট বাক্সে, সেখানে ব্যালট বাক্স খুলে দেখা যায় তাতে ৭৮২টি ব্যালট পেপার রয়েছে। 
আর এই নিয়েই গণনা কেন্দ্রে হুলুস্থুল পড়ে যায়। দেখা যায়, সিপিএম ৩৭০টি ও তৃণমূল কংগ্রেস ৩৯২টি ভোট পেয়েছে। কিন্তু কোথা থেকে এই বাড়তি ব্যালট এই বাক্সে ঢুকল, তা নিয়েই উঠেছে প্রশ্ন। যদিও এ বিষয়ে বাসন্তীর নির্বাচনী আধিকারিকরা কোন মুখ খুলতে চাননি। শেষ পর্যন্ত এই হিসেব বহির্ভূত ভোটের জন্য ভোটের ফল ঘোষণা দীর্ঘক্ষণ স্থগিত রাখা হয়।  পরে অবশ্য বাড়তি ভোট ভাগ করার নতুন পন্থা বের করে সবপক্ষ মিলে। 
অতিরিক্ত ৩২টি ভোট সিপিএম এবং তৃণমূল প্রার্থীর মধ্যে সমানভাগে ভাগ করা হয়। ফলে, ৪০৮টি ভোট পেয়ে ওই আসনে জয়লাভ করেন তৃণমূল প্রার্থী।